《藏春峡》
宋代·杨时

结庐东山阿，屹然俯全闽。下有黄龙渊，浮光抱层云。

彼美谷口翁，杖策来往频。明月自为友，顾影相为邻。

撷芷佩芳兰，不与麋鹿群。虚堂发辉素，黄卷日相亲。

采薇芼晨羹，弋凫侑清樽。曝日负岩窦，为童浴溪濆。

微吟曳双屐，踏破青苔纹。归与自乐只，此意将谁论。

点狂圣所与，聊欲继馀芬。

作者简介：（1053—1135）南剑州将乐人，字中立，号龟山。神宗熙宁九年进士。调官不赴。先后师事程颢、程颐，杜门不仕十年。历知浏阳、余杭、萧山，改荆州教授。金人攻汴京，坚论严为守备，除右谏议大夫；又反对割三镇以乞和，兼国子监祭酒。指斥蔡京蠹国害民，力辟王安石之学。高宗立，除工部侍郎。以龙图阁直学士致仕，专事著述讲学。卒谥文靖。与游酢、吕大临、谢良佐号为程门四先生，又与罗从彦、李侗等同列南剑三先生。其学术后被奉为程氏正宗。有《二程粹言》、《龟山先生语录》、《龟山集》。